ועדת החינוך, התרבות והספורט, כנסת 20, פרוטוקול מספר 618, 2018-05-22 10:47

יעקב מרגי: שלום לכולם, אני מתכבד לפתוח את ישיבת ועדת החינוך, התרבות והספורט של הכנסת, 22 במאי 2018, ח' בסיון תשע"ח.

יעקב מרגי: הנושא על הסדר היום: מועדים סמוכים ומתנגשים של מבחני הבגרות והפסיכומטרי, של חה"כ עיסאווי פריג', ואותו נושא, מועדים סמוכים ומתנגשים של מבחני הבגרות והפסיכומטרי, של חה"כ אחמד טיבי.

יעקב מרגי: רק לומר לכם, הרי לא תשמעו הרבה חברי כנסת שמפרגנים לחבר כנסת אחר.

יעקב מרגי: אני מפרגן להם.

יעקב מרגי: אני מפרגן ליו"ר ועדת החינוך שרק אתמול, מתי אושר בנשיאות?

עיסאווי פריג': בשבוע שעבר.

יעקב מרגי: וכבר יש דיון מהיר.

עיסאווי פריג': זה בזכותך, שאתה הבנת את דחיפות הנושא.

יעקב מרגי: תודה.

יעקב מרגי: אם אין אני לי, מי לי, אבל לפני כן, אני רוצה לברך את חבריי, חברי הכנסת המוסלמים בכנסת, מי שאיתנו כאן ומי שאיננו איתנו כאן.

יעקב מרגי: רמדאן כרים.

יעקב מרגי: ככה מברכים, נכון?

עיסאווי פריג': 33, ארבעה ימים.

יעקב מרגי: היו 30 יום.

יעקב מרגי: אם הייתי אומר לך 30 יום, רמדאן כרים, רמדאן כרים - - -

אחמד טיבי: אני רוצה לתקן את עיסאווי.

אחמד טיבי: אפשר לומר רמדאן כרים במשך 30 ימי קודש רמדאן.

יעקב מרגי: ועכשיו לחבר הכנסת המציע, בוא ספר לנו מה הבעיה.

עיסאווי פריג': חברים, שלום רב.

עיסאווי פריג': אין לנו הרבה לוביסטים בחדר.

עיסאווי פריג': יש לנו הרבה אנשים שכואב להם.

עיסאווי פריג': זאת הסיבה שבשורה השנייה אנחנו נעדרי לוביסטיקה, אבל בעלי העניין ומי שכואב להם את הנושא, שהעלו את זה בפני חבריי, חברי הכנסת, החל מחברי מסעוד גנאים שמלפני כמה חודשים מטפל בנושא, וידידי אחמד, עד שבסופו של דבר הצלחנו להביא את הנושא לדיון בפני כבודו שקם ועשה מעשה, ויש תוצאה.

עיסאווי פריג': חברים, אני אגיד את זה בשני משפטים.

עיסאווי פריג': ועדת החינוך, פנינו, אנחנו, חברי הכנסת לקיים דיון מהיר בנושא עיוות, עוולה בעיניי.

עיסאווי פריג': ב-5.7.18 מתקיימת בחינת בגרות בפיזיקה בזמן שבמועד הזה פיזיקה זה המקצוע היחידי במשרד החינוך, ואני מאוד מקווה שאני לא טועה.

עיסאווי פריג': פיזיקה זה המקצוע היחידי במשרד החינוך שאין לו מועד ב'.

קריאה: לא, לא, זה לא היחידי.

עיסאווי פריג': זאת אומרת, אין לו מועד ב' בגרות, דהיינו, אני, יש לי 5 יחידות פיזיקה, ניגשתי לבחינת פיזיקה, ואם אני בוחר מועד אחר, אין לי מועד ב', אני מחכה שנה.

עיסאווי פריג': שניים, צר לי מאוד שבתאריך הזה נפל, חוסר תיאום, לא חוסר תיאום, אני לא מבין בזה הרבה.

עיסאווי פריג': ב-5.7, גבירתי ואדוני היושב ראש, נפל שבאותו תאריך יש בחינה פסיכומטרית ויש בחינת הבגרות בפיזיקה, אז אני שואל את כבודו איך תלמיד שאמור להתחיל את לימודיו שנה לאחר מכן, יוכל להשיג תעודת בגרות שלמה אם לא יתאפשר לו לעשות פסיכומטרי ובגרות באותה שנה?

עיסאווי פריג': מה זאת אומרת?

עיסאווי פריג': התאריך 5.7, המועד הזה של הפסיכומטרי, הציון שתקבל מאפשר לך שתיכנס לאוניברסיטה באותה שנה, שתתחיל באוקטובר, אז כאן חשיבותו.

עיסאווי פריג': אם אתה לא ניגש לפסיכומטרי של ה-5.7, אתה כבר מאבד את האפשרות ללמוד.

עיסאווי פריג': באותו תאריך יש את הפיזיקה.

עיסאווי פריג': לשם כך, אדוני, כשפנו אלי סטודנטים מהחברה הערבית, ואם משפחות שילדיהם בפני לימודים, עתודאים שרוצים לעשות את הבחינה ולהתקבל לאוניברסיטה עוד השנה, ישנה אימא שיושבת כאן, ובן, וישנם את החבר'ה מהחברה הערבית, סטודנטים, ואני מבקש גם לשמוע אותם.

יעקב מרגי: אם הם יבקשו.

עיסאווי פריג': כן, כן, ביקשו.

עיסאווי פריג': פנינה גם ביקשה.

עיסאווי פריג': לשם כך, אדוני, פנינו אנחנו לדיון מהיר לתקן את העיוות הזה.

עיסאווי פריג': אני הבנתי מהשיחות שהתקיימו טרום הדיון בינך לבין אנשי משרד החינוך יחד עם שאר החברים, הגענו למין פשרה, למין מיני הסכם.

עיסאווי פריג': עכשיו נציג את זה.

עיסאווי פריג': סוף-סוף השגנו משהו.

עיסאווי פריג': אנחנו לא היינו צריכים, לכבודו, שיקיים את הדיון הזה.

עיסאווי פריג': זה המצב, אדוני.

יעקב מרגי: זה הישג טוב.

יעקב מרגי: מרגע ששמים לסדר היום וכבר מבינים עניין, זה אות כבוד לוועדה ולכנסת שמישהו סופר אותם, אבל לא הייתי מציע להם לא לספור.

עיסאווי פריג': זה לזכותך שתוך שבוע התקיים דיון.

יעקב מרגי: חבר הכנסת המציע, אחמד טיבי.

אחמד טיבי: תודה רבה.

אחמד טיבי: אדוני היושב ראש, תודה על ההיענות המהירה לדיון המהיר שהגיש חברי עיסאווי פריג', אליו הצטרפתי.

אחמד טיבי: האמת, לאחרונה קיבלנו פניות רבות מהורי תלמידים, מתלמידים של בתי ספר שטענו שלפי לוח הזמנים כפי שהוסבר, יש התנגשות בין שני מועדים.

אחמד טיבי: מבחן הבגרות בפיזיקה ב-5 ביולי ומועד הפסיכומטרי של אותו יום.

אחמד טיבי: אין ספק שזה פוגע בתלמידים רבים שמעוניינים להצליח ולהיכנס לאותה שנת לימודים.

אחמד טיבי: הציפייה תמיד שמבחנים יתקיימו במועדים שונים.

אחמד טיבי: גם חברי מסעוד גנאים מטפל בזה, קיבל פניות כמו שקיבלנו.

אחמד טיבי: אני פניתי לשר, פניתי לחברי, דוד גל, מנהל מחלקת הבחינות.

אחמד טיבי: הגשתי גם שאילתה ישירה לשר.

אחמד טיבי: עצם קיום הדיון הזה היה כדי לזרז את הטיפול, והוא היה כלי אפקטיבי, לומר את האמת.

אחמד טיבי: קיבלתי תשובה בכתב, אדוני, מהשר נפתלי בנט.

אחמד טיבי: מבחינתי כאילו היא מופנית לשלותינו.

אחמד טיבי: "הריני להשיב לשאילתה הנ"ל.

אחמד טיבי: לאחר בדיקה מעמיקה של לוח הבחינות השנתי במשרד החינוך אל מול האילוצים של מאל"ו, הוחלט לגבש פתרון לבעיה שנוצרה עקב התנגשות מועד הבחינה בפיזיקה 5 יחידות ומועד הקיץ של הבחינה הפסיכומטרית, ולקבוע מועד חלופי מיוחד לבחינה הפסיכומטרית לאותם תלמידים.

אחמד טיבי: להלן מתווה הפתרון שגובש: 1.

אחמד טיבי: יקבע מועד חלופי מיוחד לבחינה הפסיכומטרית.

אחמד טיבי: תלמידים שייבחנו בבחינת הבגרות בפיזיקה 5 יחידות ביום חמישי ביולי 2018 ורשומים לבחינה הפסיכומטרית המתקיימת באותו יום, יוכלו לפנות למאל"ו במהלך שלושת הימים שלאחר הבחינה, ימים א', ב', ג', 8 עד ה-10 ביולי ולבקש להעביר את מועד הבחינה שלהם מ-5 ביולי למועד המיוחד של הבחינה הפסיכומטרית.

אחמד טיבי: הנחיות מתאימות להגשת בקשות להעברת המועד יפורסמו באתר מאל"ו לקראת מועד ההרשמה.

אחמד טיבי: 2.

אחמד טיבי: בתום מועד הבחינה, משרד החינוך ומאל"ו יפיקו במשותף את רשימת הזכאים להיבחן במועד המיוחד של הבחינה.

אחמד טיבי: 3.

אחמד טיבי: מועד הבחינה החלופי יתקיים בתוך כשבועיים מיום קבלת רשימת הזכאים.

אחמד טיבי: הבחינה תתקיים במספר מצומצם של אתרי בחינה.

אחמד טיבי: 4.

אחמד טיבי: יצוין, כי קיום המועד המיוחד של הבחינה הפסיכומטרית מותנה בשיתוף פעולה של האוניברסיטאות, ובכלל זה הקצאת חדרי בחינה למועד הבחינה החלופי שיקבע בתאום עימן.

אחמד טיבי: מטרת הפתרון היא להבטיח שכל מי שנרשם לבחינה הפסיכומטרית במועד הקיץ, יולי 2018, ונבצר ממנו להיבחן בה כיוון שהוא נבחן בבחינת הבגרות בפיזיקה שחלה באותו יום, יוכל להיבחן בבחינה פסיכומטרית במועד חלופי סמוך.

אחמד טיבי: חשוב להדגיש כי ההרשמה למועד החלופי של הבחינה הפסיכומטרית מותנית בהרשמה לבחינה ובהשתתפות בבחינת הבגרות בפיזיקה 5 יחידות לימוד.

אחמד טיבי: בברכה, נפתלי בנט.

יעקב מרגי: כרגיל, התשובות של השר ארוכות ומפורטות, אבל נפרוט את זה לדברים מעשיים בהמשך הדיון.

יעקב מרגי: חבר הכנסת מסעוד גנאים.

מסעוד גנאים: אדוני היושב ראש, תחילה תודה על קיום הדיון.

מסעוד גנאים: אני מודה גם לחבריי, אחמד טיבי ועיסאווי פריג' שהעלו את הנושא לנשיאות.

מסעוד גנאים: כולנו ביחד עסקנו בנושא הזה.

מסעוד גנאים: אני שלחתי מכתב בדיוק לפני חודשיים, ב-22 במרץ, ואני שמח שיש פתרון להתנגשות הזו בין שני המועדים.

יעקב מרגי: הרי השאלה שנשאלת, למה דווקא חברי הכנסת הערבים מציעים את זה, ולמה דווקא סטודנטים?

יעקב מרגי: אמר את זה בשיחה מקדימה.

יעקב מרגי: הבעיה מתמקדת בציבור הערבי.

יעקב מרגי: התלמידים הבוגרים מייד עם סיום תיכון רוצים להמשיך לימודים אקדמיים.

יעקב מרגי: בחברה הישראלית יש שירות צבאי, יש מכינות, יש שנות השירות, אז זה לא מתנגש להם.

יעקב מרגי: אפשר לדחות בשנה, חוץ מקבוצה של עתודאים שזה גם 'תוקע' אותם.

יעקב מרגי: למה צריך לכלות את זמני?

יעקב מרגי: תאמינו לי, את השעה הזו הייתי משקיע עכשיו בנושא אחר.

יעקב מרגי: מערכות צריכות לצפות פני עתיד, אבל לא נורא, אנחנו כאן ואני שמח.

יעקב מרגי: נמצאים איתנו ד"ר עלא.

יעקב מרגי: בבקשה.

ד"ר עלא ח'ליליה: אני עלא ח'ליליה, מנכ"ל מכון אינפיניטי, פסיכומטרי במגזר הערבי.

יעקב מרגי: בן כמה אתה?

ד"ר עלא ח'ליליה: כמה אתה משער?

יהודית גידלי: אתה ד"ר צעיר, זה מה שהוא רוצה להגיד.

יעקב מרגי: הוא הבין והוא "מת" על המחאה.

יעקב מרגי: תראה, ממך נפשך?

יעקב מרגי: אם אני אומר גיל מבוגר, מחמאה, הוא נראה צעיר.

יעקב מרגי: אם אני אומר גיל צעיר, הוא כבר ד"ר בגיל צעיר.

ד"ר עלא ח'ליליה: בגלל זה אמרתי, כמה אתה משער.

יעקב מרגי: בבקשה, תמשיך.

ד"ר עלא ח'ליליה: בעצם אנחנו אחרי פניות של לא מעט תלמידים, תלמידי תיכון וגם עתודאים שפנו למכון, למדריכים שלנו, התלמידים האלה רוצים להתחיל את הלימודים האקדמיים שלהם באוקטובר השנה, ומועד יולי הוא מועד הכרחי להתקבל לאוניברסיטה.

ד"ר עלא ח'ליליה: אנחנו יודעים שהבגרות בפיזיקה, הוא במגמה ריאלית, והתלמידים האלה הם הישגיים.

ד"ר עלא ח'ליליה: זה מאוד חיוני.

ד"ר עלא ח'ליליה: בעקבות זה אנחנו פנינו גם למרכז הארצי.

ד"ר עלא ח'ליליה: באמת קיבלנו תשובה שהמועדים של הפסיכומטרי מתפרסמים שנה מראש, ואכן יש את המועדים של 2019, ואני כבר מעלה לדיון לגבי השנה הבאה, שלא ניתקע עם אותה בעיה.

ד"ר עלא ח'ליליה: לגבי משרד החינוך, בהתחלה אנחנו לא קיבלנו מענה נאה.

יעקב מרגי: יש הבדל.

יעקב מרגי: אם גם את זה ייקחו לנו, לחברי כנסת, לא נקבל מענים נאים כמו אזרח מין השורה, מה נשאר לנו, דקת דומייה כשנפטרים.

ד"ר עלא ח'ליליה: חברי כנסת פנו לשר.

ד"ר עלא ח'ליליה: אנחנו פנינו במייל ללשכת השר, לא קיבלנו מענה, לא קיבלנו פתרון, אפשר להגיד.

ד"ר עלא ח'ליליה: אני גם רוצה להעלות לדיון שזו לא סוגיה של מגזר ערבי.

ד"ר עלא ח'ליליה: זה לא קיפוח.

ד"ר עלא ח'ליליה: מקפחים את כולם בעצם, את כל התלמידים שניגשים לבחינה.

ד"ר עלא ח'ליליה: מטבע הדברים מה שהציג אדוני, זה שהתלמידים הפטורים מהשירות הצבאי מתחילים את הלימודים האקדמיים מייד.

יעקב מרגי: הבעיה ברורה.

יעקב מרגי: אני הייתי רוצה להתגרות בך, לשאול אותך.

יעקב מרגי: אנחנו בוועדה בדיונים רבים מתעסקים בפסיכומטרי.

יעקב מרגי: אתה מנכ"ל מכון אינפיניטי.

יעקב מרגי: אנחנו הגענו למסקנה יחד עם הרבה טובים ואחרים, מלומדים מאיתנו, שהפסיכומטרי מוטה תרבותית.

ד"ר עלא ח'ליליה: נכון, אבל זה כבר דיון אחר.

ד"ר עלא ח'ליליה: זה כבר דיון מקצועי, סטטיסטיקות.

יעקב מרגי: ברור.

יעקב מרגי: אתה מתמודד עם הקושי הזה במכון?

ד"ר עלא ח'ליליה: זה האתגר העיקרי.

יעקב מרגי: זו הדלתא שאתה נותן לעומת - - -

ד"ר עלא ח'ליליה: למה אנחנו בעצם הגענו רחוק, לכאן לוועדה?

ד"ר עלא ח'ליליה: התלמידים הטובים שבעצם לא מקפח אותם הפסיכומטרי, אלה במגמת פיזיקה, אלה שהם באמת רבים על כל ציון בפסיכומטרי, גם עתודאים מכל המגזרים.

יעקב מרגי: ברור.

ד"ר עלא ח'ליליה: סליחה על הביטוי, אם היה מתנגש עם היסטוריה, עם אזרחות, עם ביולוגיה, מדעי הסביבה, יכול להיות שלא היינו מקבלים פניות בכלל מהתלמידים האלה.

יעקב מרגי: הנקודה מאוד ברורה.

יעקב מרגי: ניזאר.

ניזאר מג'דוב: אם אנחנו מדברים כבר על המבחנים של 5.7, אז אנחנו לא מדברים רק על הבחינה הפסיכומטרית, אנחנו מדברים גם על מבחן הסיווג באנגלית, מבחן אמי"ר.

ניזאר מג'דוב: אנחנו מדברים גם על מבחן סיווג למבחן יע"ל בעצם, ושלושת המבחנים נערכים ב-5.7, וזה בסדר, כי אם לא נערכים באותה שעה, בעצם תלמיד שהוא ניגש למבחן הפסיכומטרי, הוא יכול גם לגשת למבחן השני שהוא מבחן יע"ל, וזה בסדר.

ניזאר מג'דוב: אם אנחנו מציעים את הפתרון לפסיכומטרי, מי שרוצה להירשם ליע"ל לבד, אני מציע גם לתת לו את האפשרות.

ניזאר מג'דוב: מי שמעוניין גם להירשם לאמי"ר לבד, אז גם לקבל את האפשרות הזאת.

עיסאווי פריג': זה דיון אחר.

עיסאווי פריג': אתה מערבב.

ניזאר מג'דוב: לא, לא, אני מדבר בדיוק על התאריך של ה-5.7 שנערכים בו גם במקביל למבחן הפיזיקה, ואז אם אנחנו דוחים את המועד של הבחינה, אז פשוט צריך גם לקחת בחשבון את המבחנים האלה.

ניזאר מג'דוב: אני למשל אתן דוגמא.

ניזאר מג'דוב: יש לי תלמידה שקיבלה במועד האחרון ציון של 737 וזה מספיק לה מבחינת פסיכומטרי, אבל פשוט חסר לה כמה נקודות במבחן יע"ל והיא צריכה לעשות את זה במועד יולי כדי להתקבל.

קריאה: אתה מוכן להסביר מה זה מבחן יע"ל?

ניזאר מג'דוב: מי שעושה בחינה פסיכומטרית בעצם בשפה שהיא לא השפה העברית, אז הם ניגשים למבחן נוסף שהוא מבחן יע"ל, מבחן ידע בעברית.

יעקב מרגי: אתה הבנת עכשיו את עיסוואי, למה זה לא?

יעקב מרגי: אתה לקחת את כל הבעיה בכללותה.

ניזאר מג'דוב: אני מציין גם שאם אנחנו חוזרים למשל לשנת 2017, לא הייתה התנגשות.

ניזאר מג'דוב: אם אני חוזר ללוח של הבגרויות של 2016, ראוי לציין שזה גם טוב שבלוח הבחינות של משרד החינוך, בלוח הבגרויות אנחנו רואים שגם ציינו מתי התאריך של מועד הפסיכומטרי.

ניזאר מג'דוב: פניתי גם בימים האחרונים למרכז הארצי בבקשה.

ניזאר מג'דוב: צריך לציין שהיום, 22.5, זה היום האחרון להרשמה לבחינה הפסיכומטרית של מועד יולי, אז אם כן ומאחר שהמלצת הוועדה עשויה להשפיע על מספר וכמות התלמידים שניגשים למבחן, אני גם מבקש עכשיו בוועדה להאריך את המועד להרשמה, בשבוע.

יעקב מרגי: תתייחסו לזה אחר כך.

ניזאר מג'דוב: אני רק רוצה לציין שפניתי לפני כמה ימים בכתב למרכז הארצי וביקשתי להאריך את המועד לשבוע.

ניזאר מג'דוב: תודה.

יעקב מרגי: סעיד.

סעיד שייח' ח'ליל: טוב, אז האמת, כמו שהחברים שלי כבר דיברו, אין לי הרבה מה לחדש, רק לחדד את העניין שהיום זה בעצם היום האחרון של ההרשמה לבחינה הפסיכומטרית, שזה מאוד חשוב, וגם ברצוני לחדד את העניין של החשיבות של המועד האחרון, שזה בעצם האופציה האחרונה של אנשים שרוצים להתחיל את הלימודים ושזה בעצם רלוונטי להרבה מקצועות שכבר הם פרסמו את המקצועות שאפשר להתקבל על סמך המועד הזה, ובעצם אני רוצה גם להוסיף את העניין של החשיבות של הפתרון שיהיה פתרון קרוב כי בעצם יש אנשים שהם כבר בקבלה על תנאי לאוניברסיטאות.

סעיד שייח' ח'ליל: יש אנשים שהם כבר נרשמים לקורסי פסיכומטרי, אז הפתרון צריך להיות בתקופה הקרובה.

יעקב מרגי: תומר ציפורי, עתודאי, אתה רוצה לומר משהו?

יעקב מרגי: בבקשה.

תומר ציפורי: שלום רב, שמי תומר ציפורי, אני לומד בכיתה י"ב בבית ספר העמק המערבי ביפעת.

תומר ציפורי: אני מרחיב במגמת פיזיקה ומחשבים.

תומר ציפורי: אני נמצא בתוכנית "סייבר מגשימים" ואני גם מיועד למיוני עתודה במסלול פסגות.

תומר ציפורי: בערך בחודש פברואר שמנו לב, אני וחבריי המיועדים גם למיונים בעתודה, שהמועד האחרון של הבחינה הפסיכומטרית שמיועדת להירשמות לעתודה, הוא בעצם מתנגש עם המועד בפיזיקה, וזה בעצם יצר מצב שבו שני המרכבים בעצם ההכרחיים שלנו לכניסה למוסדות הלימוד, בעצם מתנגשים אחד בשני.

תומר ציפורי: אי אפשר ללכת לבחינה בפיזיקה ולא לעשות את הפסיכומטרי ולהתקבל, כי זה אחד תלוי בשני.

יעקב מרגי: ברור.

יעקב מרגי: תראה, בפיזיקה אין לי ספק שתצליח, אבל קיבלת שיעור באזרחות, כשיש בעיה לאזרח מין השורה, איך מתנהל ואיך זה זז איך זה נע.

יעקב מרגי: לכנסת יש הרבה צדדים חיוביים נוספים שלא רואים אותם בדרך כלל.

יעקב מרגי: אנחנו מקבלים במנה גדושה את מה שאנחנו כולנו לא אוהבים, אבל זה מה יש, אבל שתדעו, זה שיעור באזרחות ונשמע את הפתרון.

יעקב מרגי: לפני שנשמע את הפתרון, יש לנו נציג מועצת התלמידים.

יעקב מרגי: בבקשה.

ערן סדן: שלום, אני ערן סדן, אני ממועצת התלמידים והנוער הארצית.

יעקב מרגי: והם שותפים שלנו בדיוני הוועדה.

ערן סדן: כמה שאפשר.

ערן סדן: קודם כל, אני באמת רוצה להגיד שבאמת הבעיה היא כלל ארצית.

ערן סדן: אני גר בתל אביב, יש לי חברים בתל אביב שלומדים פיזיקה, וזה מתנגש.

ערן סדן: הם רוצים להיות עתודאים ובאמת הבעיה היא בעיה כוללת לכל המדינה.

ערן סדן: ב-30 שנה האחרונות מועדי הבגרויות נקבעו כשנה לפני שהבגרויות היו.

ערן סדן: בעצם זה נותן את ההזדמנות לקבוע את הפסיכומטרי ועוד דברים, כמו מחנות של הצופים, לפני, כי הם יודעים את המועדים של הבגרויות.

ערן סדן: הבגרויות נקבעות עד ה-15 ביולי.

ערן סדן: מה שאנחנו בעצם מבקשים, זה שתהיה התייחסות לזה שהבגרויות נקבעות עד ה-15 ביולי ויש את האפשרות לקבוע את שאר המועדים למחנות קיץ ולפסיכומטרי לאחר ה-15 ביולי.

יעקב מרגי: תודה.

יעקב מרגי: נשמע עכשיו את משרד הביטחון.

יעקב מרגי: בבקשה.

יעל אבידן: שמי יעל אבידן, אני מייצגת את מינהל העתודה בצה"ל.

יעל אבידן: אני מבקשת להתייחס ולציין שאנחנו מייצגים לצורך העניין את הקול של העתודאים.

יעל אבידן: זה חבר'ה שמבקשים להמשיך ללימודים באקדמיה, באוניברסיטה, ברוב המקרים בהמשך ללימודי התיכון ולאחר מכן להתגייס לצה"ל ולשרת במקצוע שאותו הם למדו.

יעל אבידן: מדובר בחבר'ה שמהווים אחר כך חוד החנית של צה"ל, מתקדמים לתפקידים בכירים בתוך הצבא וגם במשק, בתעשייה, בהייטק, בעיקר במקצועות טכנולוגיים, כלומר, האינטרס פה, צריך להגיד, הוא אינטרס לאומי, ואנחנו מייצגים גם את הפן הזה.

יעל אבידן: פונים אלינו בשבועות האחרונים מועמדים לשירות ביטחון רבים שמוטרדים מאוד מההתנגשות הזו.

יעל אבידן: פנינו בשיתוף פעולה עם הפורום הבינאוניברסיטאי - - -

יעקב מרגי: וצריך לקחת בחשבון שבדרך כלל אלה המועמדים לשירות, בדרך כלל זה 5 יחידות, הם תחת מעמסה אדירה, לוחות זמנים.

יעקב מרגי: גם צה"ל מציב תאריכים מאוד נוקשים למיונים.

יעקב מרגי: המערכות צריכות לדבר אחת עם השנייה, לרווח, לצפות פני עתיד.

יעל אבידן: אנחנו מייצגים, לצורך העניין, מועמדים לשירות ביטחון.

יעל אבידן: מלבד באמת סד הלחצים שהם נמצאים בתקופה הזו, מדובר בחבר'ה עם נתוני איכות גבוהים שמיועדים לשרת בתפקידים משמעותיים ולהשפיע בתוך הצבא.

יעל אבידן: היום אנחנו עומדים על למעלה מ-5,000 איש שהביעו עניין במסלול, מתוכם 200 שאנחנו יודעים לשים עליהם את האצבע, שהם מעוניינים לגשת למועד יולי ומבצעים בחינת בגרות 5 יחידות בפיזיקה.

יעל אבידן: זה חבר'ה שמיועדים בעיקר למערך הטכנולוגי, ומכאן שהבגרות בפיזיקה נדרשת לטובת לימודי הנדסה באוניברסיטה.

יעל אבידן: אנחנו מברכים על קיום הדיון, על הפתרון שנמצא.

יעקב מרגי: עכשיו משרד החינוך ולאחר מכן נשמע את מאל"ו.

יעקב מרגי: תתייחס לקטע הזה שגם אם נמצא השנה פתרון, מה הוא הפתרון?

יעקב מרגי: ב', איך אנחנו כבר היום מוודאים שזה לשנים הבאות באופן קבוע, אנחנו צופים פני עתיד ולא כל פעם צריך להטריח את חברי הכנסת.

יעקב מרגי: יכול להיות שלא יהיו אנשים טובים שיטריחו את חברי הכנסת, ואז אנשים יוותרו פשוט, לכן פתרון ארוך טווח.

יעקב מרגי: תתייחס לקטע הזה של מועד ב', לטענה, יש מועד ב', אין מועד ב' לפיזיקה?

יעקב מרגי: בבקשה, בהרחבה.

דוד גל: דוד גל, ראש אגף בחינות, משרד החינוך.

דוד גל: קודם כול אני מברך על הדיון הזה, כי אני חושב שהוא בסוף הביא לפתרון.

דוד גל: אני רוצה גם לברך את מאל"ו ואת המנכ"לית של מאל"ו, את ענת בן סימון שיושבת פה איתי.

דוד גל: אנחנו ישבנו אתמול כמעט שלוש שעות.

דוד גל: הגענו להבנות והכי חשוב שהגענו לפתרון.

דוד גל: בואו נגיד, זה היה אירוע לא נכון ואני שמח שהוא נפתר.

דוד גל: בשורה התחתונה, האירוע הזה לא יקרה, כי אנחנו קודם כול נפרסם.

דוד גל: לוח מועדי בגרויות של 2019 יפורסם היום לכלל מדינת ישראל, ציבורית.

דוד גל: אנחנו כבר מכניסים את הפסיכומטרי לתוך אגן של ההיבחנות בשנה הבאה, זאת אומרת, הפקנו לקחים ממה שקרה.

דוד גל: אגב, בהקשר למה שנאמר פה על מועדי ב', רק לידיעה, חבר הכנסת מרגי, נבחנים בערך ב-500 בחינות בגרות במועד קיץ, מתוכם יש בסך הכול 20 בחינות, במתמטיקה ובאנגלית שעושים להם מועד ב'.

דוד גל: יש את כל יתר המקצועות.

דוד גל: מתוך 130 רק שני מקצועות זוכים למועד ב'.

דוד גל: ב-128 מקצועות עושים מועד אחד.

דוד גל: זה רק כדי ליישר קו עם הנושא הזה.

דוד גל: יש חלק שיש להם מועד חורף לאחר מכן, אבל קיץ, רוב המקצועות, אתה נבחן מקיץ לקיץ.

עיסאווי פריג': פיזיקה, אין לה מועד חורף.

דוד גל: נכון, אבל גם לכימיה אין מועד ב' וגם לביולוגיה וגם לגיאוגרפיה וגם להמון מקצועות נוספים.

דוד גל: בשורה התחתונה, אנחנו למדנו מהאירוע הזה.

דוד גל: יהיה בסדר, מצאנו פתרון לכולם.

יעקב מרגי: רגע, אני רוצה לתפוס ראש איתך, כי הייתה לי הסחת דעת פה שקשורה לענת, אבל אחר כך נברר את זה.

יעקב מרגי: כשהוא אמר אין מועד ב', קפצת, אמרת, מה פתאום.

דוד גל: נכון.

יעקב מרגי: תסביר.

עיסאווי פריג': אמר שיש יותר.

יעקב מרגי: תסביר מה הכוונה.

דוד גל: לומר שבמדינת ישראל יש שישה מועדים לבחינות בגרות, כאשר המועד המרכזי ביותר הוא מועד הקיץ.

דוד גל: במועד הקיץ נבחנים קרוב ל-500 שאלונים.

דוד גל: למשל, מועד חורף שהוא הבא אחריו, נבחנים ב-100 שאלונים, וזה במקצועות ליבה בלבד.

דוד גל: מועד ב' יש בשני מקצועות בלבד במדינת ישראל, באנגלית ומתמטיקה.

עיסאווי פריג': מה זה מועד ב' כשהוא נכשל?

דוד גל: מועד ב' מבחינתי, זה תוך תקופה קצרה אחרי שעשית את מועד א' אני מציג בפניך תוך שלושה שבועות-חודש את הציונים ויש לך אפשרות להיבחן שוב ואני אקח את הציון הגבוה מבין השניים.

דוד גל: זה מועד ב'.

עיסאווי פריג': מה השיקול שלכם לאנגלית ומתמטיקה לקבוע מועדי ב'?

דוד גל: כלכלי ועלות-תועלת.

דוד גל: בפיזיקה נבחנים 14,000 ילדים.

דוד גל: במתמטיקה, לידיעתך, נבחנים בערך 250,000 אירועי בחינה ביום אחד, לכן למועד ב' ייגשו בערך סדר גודל של 100,000 ילדים.

דוד גל: בפיזיקה עשינו מועד ב'.

דוד גל: אגב, לפני שנתיים, מיכל כהן המנכ"לית החליטה מתוך חשש שהרפורמה עלולה לפגוע בתלמידים, לעשות את מדעי המחשב.

דוד גל: עשינו את מדעי המחשב מועד ב', מבחן שעלה למדינה בסביבות ה-170,000 נבחנו בו בסביבות ה-170 ילדים.

יעקב מרגי: אבל זה היה שווה בשביל הניסיון.

דוד גל: היה שווה כדי להבין.

יעקב מרגי: ברור, עלות-תועלת.

יעקב מרגי: מותר למדינה לשקול לעיתים.

עיסאווי פריג': אמרת דוגרי, עלות-תועלת.

דוד גל: אני רוצה לומר עוד דבר.

דוד גל: חבר'ה, אנחנו מחויבים לפרסם את הציונים מהר כדי לתת את זה גם עבור הצבא, גם עבור החברה הערבית שצריכה מהר את הנתונים על מנת להירשם למקומות בחו"ל, ואנחנו עושים מהלכים גדולים עבור החברה הערבית, כמו גיליונות בערבית שאנחנו השנה נוציא - - -

יעקב מרגי: היה דיון על זה וחברי הכנסת דרשו בזמנו - - -

דוד גל: אנחנו עושים את זה וזה יקרה השנה.

דוד גל: האם אנחנו נעשה עוד בחינות מועד ב'?

דוד גל: אנחנו נספק את הנתונים בספטמבר ובאוקטובר.

דוד גל: אנחנו מדברים על מיליון בחינות.

יעקב מרגי: היה דיון פה על הקטע של ריווח ולחשוב באמת על הפריסה הנכונה של מבחנים.

יעקב מרגי: אנחנו גם הבנו שזה לא הכול תלוי במשרד החינוך.

יעקב מרגי: משרד החינוך מציע מנעד שזה בשנים.

יעקב מרגי: גם מנהלי בתי הספר לפי התוכניות שלהם, גם פקטור בעומסים האלה, אבל אני בתחושה שזה צפוף מדי, היולי הזה.

יעקב מרגי: אנשים נמצאים במתח, בחרדות.

יעקב מרגי: אנא, מה שפורסם, פורסם.

יעקב מרגי: תשקלו איך אתם, במיוחד המקצועות האלה.

יעקב מרגי: מקצוע כמו פיזיקה כמו קבוצה נבחרת.

יעקב מרגי: רק לחשוב על החשבונות והדפים שלא נגמרים.

יעקב מרגי: דווקא בגלל זה לנסות להביא מועדים יותר ידידותיים, להתחשב בסביבת הבחינות שלהם והאתגרים שלהם.

יעקב מרגי: סביבת האתגרים היא גדולה, היא שונה מאדם אחר שלא לקח את הפיזיקה ואת המתמטיקה ואת האנגלית כ-5 יחידות, ולכן צריך לשקול.

יעקב מרגי: אני אומר את זה כפנייה למשרד החינוך בתוכנית שלהם לפריסת מבחני הבגרות.

יעקב מרגי: קחו את זה בחשבון.

דוד גל: עוד משפט אחד.

דוד גל: אני רוצה להגיד שבאמת הפתרון הזה הוא פתרון של מאל"ו, הוא לא פתרון של משרד החינוך.

דוד גל: אני לא רוצה מילימטר אחד של קרדיט על האירוע הזה.

יעקב מרגי: אתה נתת לנו רק תמונת מצב.

דוד גל: חבר הכנסת מרגי, עוד משפט אחד.

דוד גל: אנחנו באנו אתמול כמעט עם ידיים קשורות לדיון עם מאל"ו ומאל"ו התייחס לזה בלב שלם ובנפש חפצה והבין את האילוצים שהמשרד נמצא עם היכולות שלו לכתוב בחינה כל כך מורכבת, ואילולא פתיחות הלב הזאת לא היינו נמצאים עם פתרון שאנחנו יושבים פה היום, אז מה שמגיע למאל"ו, מגיע למאל"ו.

עיסאווי פריג': יש לי שאלה אליך.

יעקב מרגי: ד"ר ענת בן סימון.

עיסאווי פריג': ד"ר בן סימון.

עיסאווי פריג': א', אני מודה לשמוע מדוד על הרצון הטוב שגיליתם, אבל בהמשך למה ששמענו כאן, אני שמעתי מהרבה סטודנטים, בהמשך למה שאמרו החבר'ה כאן, שבחינת יע"ל, אין לה פתרונות באתר שלכם, שאלה ותשובה, דוגמא ופתרון.

עיסאווי פריג': למה זה ככה?

יעקב מרגי: בבקשה, גבירתי.

ד"ר ענת בן סימון: ד"ר ענת בן סימון, מנכ"לית המרכז הארצי לבחינות ולהערכה.

ד"ר ענת בן סימון: אני רוצה להגיד שאנחנו עושים מאמץ יוצא דופן בעניין הזה.

ד"ר ענת בן סימון: אנחנו מתכננים את הבחינות שלנו שנה ושנה וחצי מראש.

ד"ר ענת בן סימון: אנחנו מסכמים עם בוחנים, עם חדרים, עם נהגי מוניות, עם כל מי שצריך חודשים מראש, עם הדפוס.

ד"ר ענת בן סימון: לארגן בחינה מהיום למחר זה מבצע כמעט בלתי אפשרי, אבל למרות זאת אנחנו מודעים לצורך החברתי שנוצר ואנחנו עושים את זה, אז את פרטי הפתרון ציינו.

יעקב מרגי: יש לי שאלה לפני הפתרון.

יעקב מרגי: ד"ר ענת, מה לעשות, אני יו"ר ועדה.

יעקב מרגי: כבר השקעתי את המשאב הציבורי הזה שנקרא זמן.

יעקב מרגי: אני שואל, לא חשבתם שצריך אולי לבדוק גם את לוחות הזמנים של משרד החינוך עם אירועי הבחינה?

יעקב מרגי: לא חשבתם עם משרד הביטחון לגבי תאריכי דד ליין?

ד"ר ענת בן סימון: אני אענה לך, ואנחנו בדקנו את זה.

ד"ר ענת בן סימון: אנחנו מפרסמים את המועדים של הבחינה הפסיכומטרית ואנחנו שולחים אותם בתפוצת נאט"ו לכל המוסדות להשכלה גבוהה, לבערך 150 מכותבים, וכולל לאגף הבחינות במשרד החינוך.

ד"ר ענת בן סימון: אנחנו שלחנו להם את זה.

ד"ר ענת בן סימון: כל שנה אנחנו שולחים את זה.

ד"ר ענת בן סימון: ישבנו אתמול דוד ואני על הניירת ועל התכתובת ונראה לנו שמה שקרה זו הייתה תקלה שפרסמנו בו זמנית פחות או יותר באותו יום את לוח הבחינות וכל צד ציפה שהצד השני יתחשב במועד.

ד"ר ענת בן סימון: הייתה תקלה.

ד"ר ענת בן סימון: תיקנו את זה.

ד"ר ענת בן סימון: מהיום והלאה, כמו שאתם רואים, אנחנו בשיתוף פעולה הדוק.

ד"ר ענת בן סימון: אז זה נפתר, אז קורות תקלות פעם בכמה שנים.

יעקב מרגי: לפני שאת מגיעה ל'קינוחים', יש לי עוד שאלה ל'קינוחים'.

יעקב מרגי: סיימת את ההסבר?

ד"ר ענת בן סימון: יש כמה דברים שאני רוצה להגיד, אם יורשה לי.

יעקב מרגי: בבקשה.

ד"ר ענת בן סימון: עלו פה כמה דברים שאני רוצה להתייחס אליהם.

ד"ר ענת בן סימון: הטכני, הארכה של מועד ההרשמה הוא בלתי אפשרי מהמון סיבות שאני לא אשב ואני אייגע אתכם בסיבות.

ד"ר ענת בן סימון: יחד עם זאת, יש לנו פתרון אלטרנטיבי.

ד"ר ענת בן סימון: קודם כול אנחנו מציעים להוציא בתפוצת נאט"ו לעיתונות, לתקשורת, לכל מי שצריך את ההודעה, אפשר עד מחר ב-8 בבוקר להירשם לבחינה בתעריף רגיל, אז אתם מוזמנים להודיע לכל הציבורים.

ד"ר ענת בן סימון: תודיעו לכל הציבורים.

ד"ר ענת בן סימון: אנחנו נודיע לתקשורת, לוואלה, למאקו, לכל מי שצריך.

יעקב מרגי: תודיעו.

יעקב מרגי: אתם תפיצו.

ד"ר ענת בן סימון: יחד עם זאת, בהנחה שיהיו מעט אנשים שיפספסו את המועד מסיבה כזו או אחרת, הם יכולים להירשם בהרשמה מאוחרת בתעריף מוגדל, וכשהם יעבירו את המועד, אנחנו נחזיר להם את ההפרש, אז זה הפתרון שלנו בשביל לא לשבור את כל הכלים אצלנו.

יעקב מרגי: מקובל, במיוחד הסיפה, להחזיר להם את ההפרש אחר כך.

יעקב מרגי: אהבתי.

ד"ר ענת בן סימון: נחזיר להם עד האגורה האחרונה.

ד"ר ענת בן סימון: הדבר השלישי שהתייחסו אליו זה בחינות יע"ל ואמי"ר.

ד"ר ענת בן סימון: ההעברה והתכנון של הבחינה הפסיכומטרית מהיום למחר הוא נורא מסובך.

ד"ר ענת בן סימון: לאמי"ר וליע"ל יש המון פתרונות.

ד"ר ענת בן סימון: יש לנו גרסה ממוחשבת של אמי"ר ויע"ל שאנחנו מסתובבים עם מחשבים ניידים ועושים אותם בכל מיני מוסדות לפי בקשה.

ד"ר ענת בן סימון: יש אמי"ר ויע"ל בספטמבר.

ד"ר ענת בן סימון: אמי"ר זו בחינה אלקטיבית.

ד"ר ענת בן סימון: זו לא בחינת מיון להשכלה הגבוהה, זו בחינה לקורסי לימוד באנגלית.

ד"ר ענת בן סימון: אפשר לעשות אותה בקלות בספט

ד"ר ענת בן סימון: מבר והיא תהיה כבילה לשנת הלימודים.

ד"ר ענת בן סימון: יש סוגיה של יע"ל אחרי הפסיכומטרי, כי יע"ל בנפרד זה בדרך כלל משפרי ציון יע"ל.

ד"ר ענת בן סימון: גם הם יכולים לעשות את זה בספטמבר.

ד"ר ענת בן סימון: היחידים שאנחנו באמת חייבים להם זה אנשים שעושים את הבחינה הפסיכומטרית ומגיע להם לעשות יע"ל מייד אחרי הבחינה הפסיכומטרית, וכיוון שלא היינו מוכנים לשאלה, אז אני אפנה למר קותי וייס, מנהל הלוגיסטיקה שלנו שיגיד לי אם הוא מסוגל או לא מסוגל לעשות את זה.

ד"ר ענת בן סימון: הטענות שהפסיכומטרי מוטה תרבותית חוזרות חדשים לבקרים ואני לא יודעת מאיפה אתם מוציאים אותן, ואני לא יודעת על מה אתם מבססים אותן.

ד"ר ענת בן סימון: יש קריטריונים מדעיים לבדיקה של הוגנות - - -.

ד"ר ענת בן סימון: יש קריטריונים מדעיים שמוכרים בספרות המקצועית, ויש לנו מחקרים ויש לנו נתונים.

ד"ר ענת בן סימון: אי אפשר לזרוק לחלל האוויר חדשים לבקרים, הבחינה מוטה תרבותית.

ד"ר ענת בן סימון: נורא קל להגיד את זה.

ד"ר ענת בן סימון: תוכיחו לי.

יעקב מרגי: אני אענה לך.

יעקב מרגי: אני אשאל אותך שאלה.

יעקב מרגי: יהודי עונה בשאלה, בסדר?

יעקב מרגי: זו מחלה של היהודים.

יעקב מרגי: שואלים שאלה, הוא עונה בשאלה.

יעקב מרגי: אם הוא כל כך לא מוטה תרבותית, למה שיניתם את המתכונת בבחינה הפסיכומטרית, ניקח אחורה בשנים עברו למה שהיא היום.

יעקב מרגי: היא לא אותה בחינה.

ד"ר ענת בן סימון: אנחנו כל הזמן משנים אותה.

יעקב מרגי: לא אני, האוניברסיטאות שאתם נשענים עליהם.

יעקב מרגי: עובדה.

יעקב מרגי: באו, ישבו פה אצלנו בדיון, תלמידה, בת העדה האתיופית שלא עברה את הבחינה.

יעקב מרגי: רצתה ללמוד רפואה.

יעקב מרגי: כשעשתה את המבחן החלופי שהאוניברסיטה העברית אפשרה, פוירשטיין ועוד סוג אחר של מבחן, לא רק שהיא התקבלה לרפואה, היא גם הייתה מצטיינת דיקן.

יעקב מרגי: אם אני לוקח את הבחינה הפסיכומטרית, ואני רוכש כבוד לכל החוקרים שחיברו אותה ונתנו את הדעת לכל האלמנטים שנדרשים להצלחה בהשכלה הגבוהה.

יעקב מרגי: עם כל הכבוד, את נכנסת לתוך השאלות ואת רואה שיש שם תחומים רבים שלא נחלת הכלל.

יעקב מרגי: זו חברה רב-תרבותית וזו לא נחלת כלל החברה הישראלית.

יעקב מרגי: אם את נותנת את הבחינה הזו בלי הכנה לכל אחד שמייצג את הרובד התרבותי של החברה הישראלית, את תראי שאחד בלי הכנה, יש פרקים שהם בכלל שפה זרה בשבילו.

יעקב מרגי: אתם לא יכולים להגיד לי, לא מוטה תרבותית.

יעקב מרגי: זה לא נשמע טוב, מוטה תרבותית, אני יודע, אני מסכים איתך.

יעקב מרגי: אנחנו בשנת ה-70 למדינת ישראל, ולמרות שבשנת ה-70 מותר לנו לומר דברים שלא אפשרו לנו ולא אישרו לנו לומר ולחשוב בשנים עברו, אבל עדיין אני אומר לך, זה כן מוטה.

יעקב מרגי: זה הוכח ומדברים על זה.

יעקב מרגי: כמו ביהדות ובכל דבר אחר, יש מי שסובר שלא, וכנגדם אני אביא לך ק"נ, אנשים וגורמים מהאקדמיה שסוברים שהוא מוטה תרבותי, אבל זה לא הדיון.

יעקב מרגי: היציאה שלך המוקדמת חסכה לי את השאלה שרציתי לשאול אותך.

יעקב מרגי: אם כבר מאל"ו, האם חשבתם כבר על בחינה אלטרנטיבית לפסיכומטרי?

יעקב מרגי: אבל לא, הבנתי שהתשובה מראש כבר - - - .

עיסאווי פריג': אני אשלים את התשובה בדוגמא אישית, משפחתית, ברשותך?

יעקב מרגי: אם זה בקצרה.

ד"ר ענת בן סימון: אני רוצה רק להגיב גם לפרסום של יע"ל, הצעת החוק שעומדת על הפרק.

יעקב מרגי: זו השאלה שנותרה אצלי בקנה.

ד"ר ענת בן סימון: הטענה צודקת.

ד"ר ענת בן סימון: אנחנו קצת נרדמנו בשמירה ולא פרסמנו מספיק נוסחים.

ד"ר ענת בן סימון: אנחנו מתכוונים לתת גז על זה ולפרסם נוסחים.

יעקב מרגי: אז חסכת לי ישיבת עבודה היום.

ד"ר ענת בן סימון: אנחנו מעדיפים לסגור את זה בתאום.

יעקב מרגי: חסכת לנו ישיבה.

עיסאווי פריג': היא תונח ביום ראשון בוועדת השרים, העמדה שלכם שצריכה להיות גם.

ד"ר ענת בן סימון: אז אני מציעה שאנחנו ניפגש ואנחנו ננסה להגיע להסכם כמו שהגענו עכשיו.

יעקב מרגי: אוקי, תודה.

יעקב מרגי: כל הכבוד לך.

יעקב מרגי: פנינה ציפורי.

פנינה ציפורי: פנינה ציפורי.

פנינה ציפורי: אני מברכת על הדיון הזה.

פנינה ציפורי: ראשית, אני גם רוצה לדעת האם תלמידים, סטודנטים שיש להם ליקויי למידה או תוספת זמן, המועד לא יפגע בהם?

פנינה ציפורי: לא יפגע בהם, אוקי.

יעקב מרגי: תודה.

יעקב מרגי: בבקשה, הלוגיסטיקה וגם האקדמי, מי שתירצו.

פרופ' אסף פרידלר: פרופ' אסף פרידלר, סגן הרקטור של האוניברסיטה העברית ויו"ר פורום מדיניות הקבלה של ועד ראשי האוניברסיטאות.

פרופ' אסף פרידלר: התייחסויות לכמה נקודות שעלו כאן.

פרופ' אסף פרידלר: קודם כול, בהמשך לפתרון שהוצא, כמובן שהאוניברסיטאות ישתפו פעולה, יספקו את כל הלוגיסטיקה הנדרשת ומבחינה זאת לא תהיה שום בעיה עם המועד הנוסף.

פרופ' אסף פרידלר: הנושא הזה סגור.

פרופ' אסף פרידלר: לגבי אמי"ר ויע"ל, אמי"ר ויע"ל הם לא תנאי קבלה, הם דרישות נוספות, ולכן אפשר לעשות את אמיר"ם ואת יע"לנט, את הבחינות הממוחשבות.

פרופ' אסף פרידלר: אפשר לעשות מועדי ספטמבר.

פרופ' אסף פרידלר: מי שצריך את זה פשוט מתקבל על תנאי אנגלית או על תנאי עברית.

עיסאווי פריג': יש לנו תנאי קבלה.

פרופ' אסף פרידלר: הוא לא תנאי קבלה, הוא דרישה נוספת ואפשר לעשות את זה גם בספטמבר.

עיסאווי פריג': הוא תנאי קבלה, אבל אפשר לעקוף קבלה על תנאי.

פרופ' אסף פרידלר: אני מאוד מדויק במה שאני אומר.

פרופ' אסף פרידלר: יש דרישות של מל"ג לרמת עברית ורמת אנגלית ספציפית.

פרופ' אסף פרידלר: זה בעיקר מיון לאיזה רמת אנגלית צריך ללמוד, אם בכלל, במסגרת הלימודים האקדמיים.

פרופ' אסף פרידלר: זה לא תנאי קבלה לאותו חוג ספציפי או לאוניברסיטה.

פרופ' אסף פרידלר: אחרי שמתקבלים לאוניברסיטה, זה סיווג אנגלית, סיווג עברית.

פרופ' אסף פרידלר: יש דרישת מינימום של מל"ג, אבל דרישת המינימום הזאת אפשר להגיע עד יום תחילת שנת הלימודים.

פרופ' אסף פרידלר: זה לא בוער להגיע אליה עם הקבלה.

עיסאווי פריג': אני סטודנט, למדתי באוניברסיטה העברית.

עיסאווי פריג': עברתי אנגלית בשנה א', ו-ב', סיימתי, סיווג.

עיסאווי פריג': יע"ל לא עברתי בסיווג עברית.

פרופ' אסף פרידלר: יע"ל באוניברסיטה העברית, אם אתה עובר בציון 105, אתה לא צריך - - -

עיסאווי פריג': אז אין לי סיווג יע"ל בתוך האוניברסיטה.

פרופ' אסף פרידלר: נכון.

פרופ' אסף פרידלר: יש איזושהי דרישת מינימום ביע"ל.

עיסאווי פריג': לפני הכניסה.

פרופ' אסף פרידלר: אבל אפשר לעמוד בה עד יום תחילת שנת הלימודים.

פרופ' אסף פרידלר: זה לא בוער לעשות ביולי.

פרופ' אסף פרידלר: אפשר לעשות בספטמבר.

יעקב מרגי: אני אהבתי שהחופש האקדמי של המל"ג, שהוא חרד לו, בקטע הזה של לקבוע את הרמות, לא משאיר לכם את זה לשיקול דעת.

יעקב מרגי: בסדר, זה טוב לי לדיונים הבאים עם המל"ג, כי הם חרדים בחרדת קודש לחופש האקדמי.

יעקב מרגי: אני לא מבין למה הם מתערבים לכם.

יעקב מרגי: זאת פגיעה בחופש האקדמי.

יעקב מרגי: אני חושב שאוניברסיטאות או מוסדות להשכלה גבוהה צריכים לקבוע לעצמם איך הם מלמדים ומה הם מלמדים.

יעקב מרגי: ככה לימדו אותי.

יעקב מרגי: אני הינוקא.

יעקב מרגי: למדתי את זה חזור ושנן, חזור ושנן מפי ות"ת מל"ג פעם אחר פעם כאן בוועדה, אבל שמחתי לשמוע את זה שהם קובעים לכם את הרמה האקדמית.

פרופ' אסף פרידלר: הם קובעים את דרישות האנגלית.

פרופ' אסף פרידלר: יש להם דרישות מינימום.

יעקב מרגי: בסדר.

פרופ' אסף פרידלר: אנחנו כפופים לרגולטור, מה לעשות.

יעקב מרגי: החופש האקדמי הוא לא שמור בחרדת קודש.

פרופ' אסף פרידלר: החופש האקדמי שמור, אבל דרישות רגולציה הן דרישות רגולציה.

יעקב מרגי: מותר לך להגן על המל"ג.

יעקב מרגי: אני אמרתי את זה מטעמיי ונרשם לפרוטוקול.

פרופ' אסף פרידלר: אני רק רוצה להגיד נקודה אחרונה בנוגע לתוכנית פוירשטיין ומה שעלה פה, למרות שזה הקינוח כמו שאמרנו, זה משהו שהוא לא נושא הדיון.

פרופ' אסף פרידלר: תוכנית פוירשטיין היא לא מנגנון מיון שנבדק מחקרית או מנגנון מיון אלטרנטיבי לפסיכומטרי.

פרופ' אסף פרידלר: תוכנית פוירשטיין היא תוכנית שמשלבת לקבוצה קטנה מיונים נוספים, אלטרנטיביים בנוסף לפסיכומטרי, ותמיכה.

יהודית גידלי: בנוסף?

יהודית גידלי: צריך גם וגם?

פרופ' אסף פרידלר: הם גם עושים פסיכומטרי.

יעקב מרגי: כן, אבל הם לא ידרשו לעמוד ב-700 .

פרופ' אסף פרידלר: הם לא נדרשים לאותו סף, אבל הם כן עושים את זה.

פרופ' אסף פרידלר: מה שהכי חשוב בפוירשטיין, זה מנגנוני התמיכה שנותנים להם בנוסף.

יעקב מרגי: אם הממוצע הרגיל של כלל התלמידים בתיכון, לא המצטיינים, הממוצע נאמר 500 ומשהו, אז בשיטת פוירשטיין יכולה להגיע עם ה-500, עם ה-600, לעשות שיטת פוירשטיין ולהתקבל למקצועות שדורשים 700 פלוס, אם הבנתי נכון.

פרופ' אסף פרידלר: ואנחנו מדברים על משהו כמו 20 איש בשנה שמקבלים מערך תמיכה שמאפשר להם להצליח, ואנחנו מאוד גאים בהם.

יעקב מרגי: אנחנו מצדיעים לכם כל פעם שמזכירים את זה.

יעקב מרגי: מצדיעים לאוניברסיטה העברית.

פרופ' אסף פרידלר: אלה הנקודות שרציתי להתייחס אליהן וכמובן שוועד ראשי האוניברסיטאות מאוד מברך על הפתרון שנמצא.

יעקב מרגי: אפרופו, יצאתם מהמשבר שלכם?

יעקב מרגי: הכול בסדר?

יעקב מרגי: זה הרבה גם בזכות ועדת החינוך שהתגייסה לנושא הזה.

יעקב מרגי: לוגיסטיקה, יש לך משהו להוסיף?

יעקב מרגי: אז רק תספק לו את האמצעים הלוגיסטיים.

יעקב מרגי: הוא אמר שהוא מוכן לכל אם יהיו לו האמצעים הלוגיסטיים.

יקותיאל וייס: לא, הוא צריך לספק לי את האמצעים הלוגיסטיים.

יעקב מרגי: אני הבנתי אותו.

פרופ' אסף פרידלר: אנחנו מתואמים.

יעקב מרגי: אוקי.

יעקב מרגי: הוועדה מודה לחברי הכנסת המציעים.

יעקב מרגי: הוועדה מודה גם לשר החינוך שהוא יו"ר המל"ג, למרכז הארצי לבחינה והערכה, למשרד החינוך, משרד הביטחון, לסטודנטים, אינפיניטי, מועצת התלמידים והנוער הארצית, כל מי שהשתתף בדיון, על תרומתם לדיון, על המענה שניתן.

יעקב מרגי: הוועדה קוראת למשרד החינוך ולמרכז הארצי לבחינה והערכה לצפות פני עתיד, לדאוג שגם בשנים הבאות בעזרת השם תתאמו ביניכם מבעוד מועד את הפריסה של הבחינות, ואני מבקש להיות קשובים גם ללוחות הזמנים הצפופים לאותם תלמידים, במיוחד שבוחרים את המקצועות האלה בתחום המדעים, הפיזיקה.

יעקב מרגי: חודש יולי הוא צוואר בקבוק של מועדי קבלה, צופה פני עתיד.

יעקב מרגי: אנא לרווח ולפשט.

יעקב מרגי: גם ככה החיים של החבר'ה האלה לא הכי פשוטים, במובן החיובי.

יעקב מרגי: תודה רבה, הישיבה נעולה.